Johan Berger Mathiesen

Johan Berger Mathiesen (født 13. november 1872, død 17. januar 1923) var en norsk lege og kirurg som arbeidet mesteparten sitt voksne liv i USA.

Liv og virke 
Mathiesen ble født i Drammen, som barn av kommandørkaptein Thomas Mathiesen (1832-1922) og Karen Marie Berger (1849-1914). Han studerte medisin ved Kristiania universitet, og tok medisinsk embetseksamen i 1898. De første par årene som praktiserende lege vikarierte han vekselvis i Bamle, Holmestrand og Nes på Romerike.

Våren 1900 utvandret Mathiesen til Amerika, og bosatte seg i Eau Claire i Wisconsin. Han forble i Eau Claire livet ut, utenom perioden 1902–1905, da han drev privat legevirksomhet i Whitehall i Wisconsin.

Kort tid etter sin ankomst i USA, stiftet Mathiesen bekjentskap med den norskættede kirurgen Hans Christian Midelfart (1865–1937), som han fortsatte å praktisere med i resten av sin karriere. Fra 1908 arbeidet de som kirurger hos det da nyopprettede sykehuset Luther Hospital i Eau Claire. Mathiesen og Midelfart skal ha utført et stort antall kirurgiske operasjoner på sykehuset.

Mathiesen og Midelfart var blant de tidligste leger i USA som talte for viktigheten av spesialisering blant leger, og de jobbet aktivt for å bedre sanitetsforholdene på amerikanske sykehus. Sammen med Midelfart, var Mathiesen en av hovedpersonene bak opprettelsen av klinikken The Midelfart Clinic (fra 2011 inngår sykehuset i helsenettverket Mayo Clinic Health System) i Eau Claire.

Mathiesen fikk lungebetennelse i 1923 og døde i Eau Claire etter fem dager sykeleie, 50 år gammel. En anekdote forteller at han kort tid før sin død sto opp av sykesengen for å foreta en kirurgisk operasjon som han hadde lovet en pasient, og belastningen ble så stor at det kan ha framskyndet Mathiesens egen død. Han ble ved sin bortgang omtalt i Wisconsin-pressen som en av USAs "ledende kirurger."

Familie
Mathiesen giftet seg i 1903 med Augusta Y. Selmer (1878-1923) og de fikk fire barn, hvorav et av barna, Birgit (1908), var mor til sosiolog Thomas Mathiesen (f. 1933)). Barna ble etterlatt med en betraktelig formue ved foreldrenes bortgang i 1923.

Referanser

Litteratur 
 Bachke, O.A. (1942): Studentene fra 1890 ved 50-årsjubileet 1940. Grøndal & Søns boktrykkeri. s. 104.
 Larsen, Øivind (1996): Norges leger. Bind IV. Den Norske Lægeforening. s 39.

 
Norske leger